གས་དུས་བསྟན་པའི་ཉི་མ་སྔགས་འཆང་ཆོས་ཀྱི་རྒྱལ་པོ་ངག་དབང་ཀུན་དགའ་རིན་ཆེན་གྱིས་མཛད་པའི་དཀྱིལ་ཆོག་གཞན་ཕན་རྒྱས་བྱེད་སོགས་དུ་མ་ཡོད་དོ། །ཡང་རང་ལུགས་ཀྱི་ཟིན་བྲིས་འགའ་ཞིག་ལས། བུ་སྟོན་རིན་པོ་ཆེས་མཛད་པའི་དཀྱིལ་ཆོག་ཀྱང་གསར་མའི་ལུགས་ཁོ་ན་ཡིན་པར་བཤད་ཀྱང་། བུ་སྟོན་གྱི་འདི་ནི་ལུགས་སྔ་ཕྱི་བསྲེས་པ་ཞིག་ཡིན་དགོས་སམ་སྙམ་སྟེ། བུ་སྟོན་ལ་འཕགས་འོད་ཀྱིས་འགོས་ལུགས་ཀྱི་དབང་སོགས་དབང་བཀའ་བདུན་པོ་གཅིག་ཏུ་བསྲེས་པའི་དབང་རྒྱས་པ་ཞིག་གནང་ནས་བརྒྱུད་པ་འདྲེན་པ་ན་ལུགས་སྲོལ་བདུན་ཀའི་བརྒྱུད་པ་འདྲེན་པར་མཛད་ནས་དབང་བདུན་ཀར་བསྲེས་པས་ན། དཀྱིལ་ཆོག་ཀྱང་ཚུལ་དེ་བཞིན་དུ་རྩོམ་པར་རིགས་པས་སོ་སྙམ་མོ། །དེས་ན་བུ་སྟོན་གྱི་དཀྱིལ་ཆོག་འདི་ས་ལུགས་གཙང་མ་ཡིན་མིན་བརྟག་དགོས་སོ། །དེ་རྣམས་ཀྱིས་ས་ལུགས་ཀྱི་བླ་མ་བརྒྱུད་པའི་རྣམ་ཐར་བསྟན་པའི་སྒོ་ནས་ལུགས་དེ་ཇི་ལྟར་དར་བའི་ཚུལ་བསྟན་ཟིན་པ་སྟེ། བོད་ཡུལ་དུ་འདུས་པ་འཕགས་སྐོར་ཇི་ལྟར་བྱུང་ཚུལ་ལེགས་པར་བཤད་ཟིན་པ་ཡིན་ལ། གཉིས་པ་ཡེ་ཤེས་ཞབས་ལུགས་སོགས་ལུགས་གཞན་བསྟན་པ་ལ་ཡང་། ཡེ་ཤེས་ཞབས་ལུགས་ཀྱི་བརྒྱུད་རིམ་སྨོས་ཏེ་དེ་ཉིད་ཇི་ལྟར་དར་བའི་ཚུལ་དང་། ཇོ་བོའི་ལུགས་ཀྱི་བརྒྱུད་རིམ་སྨོས་ཏེ་དེ་ཉིད་ཇི་ལྟར་དར་བའི་ཚུལ་དང་གཉིས་ལས། དང་པོ་ནི། བོད་འདིར་ཐོག་མར་ལོ་ཆེན་རིན་ཆེན་བཟང་པོས། པཎྜི་ཏ་ཤདྡྷ་ཀ་ར་ཝརྨ་ལ་ཞུས་པའི་གསང་འདུས་འཇམ་རྡོར་གྱི་དབང་སོགས་དང་། དེའི་རྗེས་སུ་གཉོས་ལོ་ཙཱ་བ་ཡོན་ཏན་གྲགས་ཀྱིས་པཎྜི་ཏ་བ་ལིཾ་ཏ་ཨཱ་ཙཱརྻ་ལ་ཞུས་པའི་གསང་བ་འདུས་པ་འཇམ་པའི་རྡོ་རྗེའི་བཤད་སྲོལ་བཟང་པོ་བྱུང་བ་དེ་ཉིད་དང་། རྭ་ལོ་ཙཱ་བ་རྡོ་རྗེ་གྲགས་ཀྱིས་ངོ་བོ་པུཎྱ་ཤྲཱི་ལ་ཞུས་པའི་འཇམ་པའི་རྡོ་རྗེ་ལྷ་བཅུ་དགུའི་དབང་དང་། གཉན་ལོ་ཙཱ་བ་དར་མ་གྲགས་ཀྱིས་བླ་མ་པཎ་དྷ་པ་ལ་ཞུས་པའི་དབང་སོགས་མང་དུ་བྱུང་བ་ཡིན་ཡང་། དེང་སང་བཀའ་མ་ནུབ་ཅིང་དར་རྒྱས་ཡོད་པ་ནི་གཉན་ལོ་ནས་བརྒྱུད་པ་འདི་ཉིད་དེ། དེ་ཡང་གཉན་ལོ་ཆེན་པོ་དེས་འཕགས་ཡུལ་དུ་བྱོན་ནས་རི་སུལ་གྱི་རྣལ་འབྱོར་མ་དང་། བླ་མ་པཎ་དྷ་བ་སོགས་བླ་མ་མང་དུ་བསྟེན། མདོ་སྔགས་ཀྱི་ཆོས་ཚུལ་བསམ་གྱིས་མི་ཁྱབ་ཞིག་དང་། ཁྱད་པར་གསང་བ་འདུས་པ་ཡེ་ཤེས་ཞབས་ལུགས་ཀྱི་དབང་དང་གདམས་པ་མང་པོ་ཞིག་དང་། འདུས་པའི་ཆོས་སྐྱོང་གཉན་མགོན་ཆེན་པོ་ཞལ་བཞི་པའི་ཆོས་སྐོར་ཡོངས་སུ་རྫོགས་པ་མ་ཚང་བ་མེད་པར་སྤྱན་དྲངས་ཁའུ་པ་ཆོས་ཀྱི་རྒྱལ་མཚན་སོགས་ལ་གནང་། དེའི་དྲུང་དུ་རྗེ་བཙུན་ཕྱག་ན་པདྨོའི་སྤྲུལ་པ་བརྩེ་ཆེན་ཀུན་དགའ་སྙིང་པོས་འདུས་པ་ཡེ་ཤེས་ཞབས་ལུགས། ཆོས་སྲུང་གཉན་མགོན་ཆེན་པོའི་ཆོས་སྐོར་སོགས་གསན་ཏེ། འཇམ་པའི་རྡོ་རྗེའི་མན་ངག་གི་སྒོ་ནས་རིགས་སྲས་བསྐྲུན་པའི་ཆོ་ག་མཛད་པས། རྗེ་བཙུན་སྐུ་མཆེད་བཞི་སོགས་འཇམ་དབྱངས་བདུན་བརྒྱུད་བྱོན་པ་ཡིན་པར་ཡང་བཤད་ལ། བླ་ཆེན་དེས་སློབ་དཔོན་རིན་པོ་ཆེ་བསོད་ནམས་རྩེ་མོ་ལ་གནང་། དེས་རྗེ་བཙུན་རིན་པོ་ཆེ་གྲགས་པ་རྒྱལ་མཚན་ལ། དེ་ཉིད་ཀྱིས་གནས་ལྔ་རིག་པའི་པཎྜི་ཏ་ཆེན་པོ་ཀུན་དགའ་རྒྱལ་མཚན་ལ་གནང་། དེས་ཆོས་ཀྱི་རྒྱལ་པོ་འཕགས་པ་རིན་པོ་ཆེ་བློ་གྲོས་རྒྱལ་མཚན་ལ་གནང་། དེའི་དྲུང་དུ་གུར་གྱི་མགོན་པོའི་སྤྲུལ་པ་དམ་པ་ཀུན་དགའ་གྲགས་ཀྱིས་གསན་ནས། དགའ་ལྡན་པ་བཀྲ་ཤིས་དཔལ་ལ་གནང་། དེ་ནས་དགའ་ལྡན་པ་ཀུན་དགའ་བསོད་ནམས། ཁམས་པ་རྡོ་རྗེ་དཔལ། བླ་མ་གྲགས་པ་དཔོན། ཀུན་མཁྱེན་གངས་ཁྲོད་པ། ས་བཟང་པཎ་ཆེན་མ་ཏིའི་མཚན་ཅན། ས་བཟང་འཕགས་པ། རྡོ་རྗེ་འཆང་ཆེན་པོ་ཀུན་དགའ་བཟང་པོ། རྒྱལ་ཚབ་དམ་པ་ཀུན་དགའ་དབང་ཕྱུག ཀུན་མཁྱེན་མཁས་པའི་དབང་པོ་བསོད་ནམས་སེང་གེ རྗེ་བཙུན་སངས་རྒྱས་རིན་ཆེན། རྗེ་དཀོན་མཆོག་རིན་ཆེན། སྤྱན་སྔ་རིན་པོ་ཆེ་དཀོན་མཆོག་རྒྱ་མཚོའི་བར་དུ་བརྒྱུད་དེ། དམ་པ་དེ་ཉིད་ཀྱི་དྲུང་དུ་ཁོ་བོ་ཅག་གི་སྐྱབས་གནས་དམ་པ་རྗེ་བཙུན་བུདྡྷའི་མཚན་ཅན་གྱིས་གསན། དེ་ཉིད་ལ་བདག་གི་རྣམ་འདྲེན་དམ་པ་མཁན་ཆེན་ཐམས་ཅད་མཁྱེན་པ་ངག་དབང་ཆོས་གྲགས་ཀྱིས་གསན་ལ། དམ་པ་དེ་ཉིད་ཀྱི་དྲུང་དུ་བདག་གིས་ཀུན་མཁྱེན་ཆེན་པོའི་སྒྲུབ་དཀྱིལ་གྱི་སྟེང་ནས་འདིའི་དབང་ལེགས་པར་ཐོབ་ཅིང་སྒྲུབ་ཐབས་ཀྱི་བཤད་པ་ཡང་ཀུན་མཁྱེན་གྱིས་མཛད་པའི་རྣམ་བཤད་སྟེང་ནས་སྨིན་རྒྱས་སུ་ནོས་པ་ཡིན་ནོ །གཉིས་པ་ཇོ་བོའི་ལུགས་ཀྱི་བརྒྱུད་རིམ་སྨོས་ཏེ་དེ་ཉིད་དར་བའི་ཚུལ་ནི། སྤྱིར་ཇོ་བོའི་ལུགས་ལ་གསང་འདུས་འཕགས་ལུགས་ཤིག་ཀྱང་བྱོན་མོད་ཀྱང་ད་ལྟ་ཆད་ནས་མི་བཞུགས་ལ། དེང་སང་བཀའ་མ་ནུབ་པ་ནི་གསང་བ་འདུས་པ་སྤྱན་རས་གཟིགས་ལྷ་བཅུ་དགུ་མ་སྟེ། འདི་ཉིད་ཇོ་བོ་ཆེན་པོ་དཔལ་ལྡན་ཨ་ཏི་ཤ་ལ་འཕགས་པ་སྤྱན་རས་གཟིགས་ཀྱིས་དངོས་སུ་གནང་བ་ཡིན་པ་ལས། ཇོ་བོ་རྗེ་བོད་དུ་བྱོན་པའི་ཚེ་ལྷ་བཙུན་བྱང་ཆུབ་འོད་ཀྱིས་བདག་སྤྱན་རས་གཟིགས་ལ་མོས་པས། སྤྱན་རས་གཟིགས་ཀྱི་དབང་བསྐུར་ཅིབ་ཞུ་ཞུས་པས། དེས་ཅིས་ཀྱང་རུང་གསུངས་ནས་འཇམ་རྡོར་གྱི་རིགས་པས་སྤྱན་རས་གཟིགས་གཙོ་བོར་བྱས་པའི་གསང་བ་འདུས་པ་ལྷ་བཅུ་དགུ་དབང་འདི་གནང་བ་ཡིན་ལ། དེས་འམ་པ་ལྕགས་རི་བ་ལ་གནང་། དེ་ནས་རྒྱ་ལྕགས་རི་གོང་པ། རྫིང་བུ་ཁ་པ་ཤཱཀྱ་གྲགས། སྤེན་ཕུ་ག་དར་མ་ཤཱཀྱ ཞང་ཡེ་པ། ཟེ་བ་དོན་གྲུབ། བར་ཐང་བ་ཡབ་སྲས། བསོད་ནམས་དབང་ཕྱུག མང་མཁར་ཁྲ་ཚང་པ་ལོ་ཙཱ་བ་མཆོག་ལྡན་ལེགས་པའི་བློ་གྲོས། བླ་མ་དཔལ་ལྡན་སེང་གེ བུ་སྟོན་རིན་པོ་ཆེ་ཐམས་ཅད་མཁྱེན་པ་རིན་ཆེན་གྲུབ། མཁས་གྲུབ་གཞོན་ནུ་བསོད་ནམས། བླ་མ་བཀྲ་ཤིས་རིན་ཆེན། ངོར་ཆེན་ཀུན་དགའ་བཟང་པོའི་བར་དུ་ལེགས་པར་བརྒྱུད་དེ། དེ་མན་ཆད་གོང་དུ་བསྟན་པའི་འཇམ་རྡོར་གྱི་དབང་གི་བརྒྱུད་པ་དང་འདྲ་བས། མཁན་ཆེན་ཐམས་ཅད་མཁྱེན་པ་ངག་དབང་ཆོས་གྲགས་ཀྱི་དྲུང་དུ་ཀུན་མཁྱེན་ཆེན་པོའི་ཡིག་ཆའི་སྟེང་ནས་ཁོ་བོ་ཅག་གིས་ལེགས་པར་ཐོབ་པ་ཡིན་ནོ། །དེ་ལྟར་ན་ཁ་བ་ཅན་གྱི་ལྗོངས་འདིར་དཔལ་གསང་བ་འདུས་པ་ལ་ལུགས་སྲོལ་མི་འདྲ་བ་འཕགས་སྐོར། ཡེ་ཤེས་ཞབས་ལུགས། ཇོ་བོའི་ལུགས་ཀྱི་སྤྱན་གཟིགས་དང་གསུམ་གསུམ་པོ་དེ་དག་ལས་སོ་སོར་མཆེད་པ་ལ། ལོ་ཆེན་རིན་ཆེན་བཟང་པོའི་ལུགས། འབྲོག་མིའི་ལུགས། འགོས་ལོ་བསོད་ནམས་རྩེ་མོའི་ལུགས། མར་ལོ་ཆོས་ཀྱི་དབང་ཕྱུག་ལུགས། ཁ་ཆེ་པཎ་ཆེན་ནས་བརྒྱུད་པ་བདག་ཉིད་ཆེན་པོ་ས་པཎ་གྱི་ལུགས། ཆག་ལོ་ཆོས་རྗེ་དཔལ་ལུགས། ཇོ་བོ་ཆེན་པོ་དཔལ་ལྡན་ཨ་ཏི་ཤའི་ལུགས་སོགས་འཕགས་ལུགས་ཉིད་ཀྱི་གསང་བ་འདུས་པ་མང་པོ་དང་། ཡང་ཡེ་ཤེས་ཞབས་ལུགས་པ་ཡང་ལོ་ཆེན་ལུགས། གཉོས་ལོ་ཡོན་ཏན་གྲགས་ལུགས། རྭ་ལོ་རྡོ་རྗེ་གྲགས་ལུགས། གཉན་ལོ་དར་མ་གྲགས་ནས་ས་ཆེན་ཀུན་དགའ་སྙིང་པོ་ལ་བཀའ་བབས་པ་འཇམ་རྡོར་ས་ལུགས་ལ་སོགས་པ་དུ་མ་དང་། ཡང་ཇོ་བོ་ལུགས་ཐུན་མོང་མ་ཡིན་པ་གསང་འདུས་སྤྱན་རས་གཟིགས་ཀྱི་དབང་སོགས་དཔག་ཏུ་མེད་པ་ཞིག་བྱོན་པ་ཡིན་ཀྱང་། མར་ལུགས། འགོས་རྡོག་གི་ལུགས། དེ་ལས་གྱེས་པ་ས་ལུགས་སྔ་མ། དེ་དག་ལ་མ་ལྟོས་པ་ས་ལུགས་གསར་མ་དང་བཞིའམ། ཡང་ས་ལུགས་སྔ་མ་འགོས་རྡོག་གི་ལུགས་སུ་བྱས་ན་གསུམ་དུ་ཡང་འདུ་བས། དེ་རྣམས་ནི་དེང་སང་གི་བར་དུ་བཀའ་མ་ནུབ་ཅིང་ཆེས་དར་བ་ཡིན་ཞིང་། ཡེ་ཤེས་ཞབས་ལུགས་ནི་ས་ལུགས་འདི་མ་གཏོགས་གཞན་རྣམས་དེང་སང་ཕལ་ཆེར་ཆད་ནས་མེད་པར་སེམས་ལ། ཇོ་བོའི་ལུགས་ཀྱི་གསང་འདུས་སྤྱན་རས་གཟིགས་ཀྱི་ཆོས་བཀའ་དང་། བོད་ཡུལ་བསྟན་པའི་མངའ་བདག་རྗེ་བཙུན་ས་སྐྱ་པའི་ལུགས་ཀྱི་གསང་བ་འདུས་པ་འཇམ་པའི་རྡོ་རྗེའི་སྨིན་གྲོལ་གྱིས་བསྡུས་པའི་ཆོས་སྐོར་རྣམས་དེང་སང་གི་བར་དུ་རྒྱུན་མ་ཆད་པ་དར་རྒྱས་སུ་བཞུགས་པ་འདི་ཡིན་ནོ། །དེ་དག་གིས་ནི་ཡེ་ཤེས་ཞབས་ལུགས་སོགས་ལུགས་གཞན་བསྟན་པ་ཡང་བཤད་པ་སྟེ་དེ་རྣམས་ཀྱི་སྒོ་ནས་དཔལ་གསང་བ་འདུས་པའི་དམ་པའི་ཆོས་བྱུང་བའི་ཚུལ་ལེགས་པར་བཤད་པ་གསང་འདུས་ཆོས་ཀུན་གསལ་བའི་ཉིན་བྱེད་ཅེས་བྱ་ལ་ལེགས་པར་བསྟན་ཟིན་ཏོ། །འདིར་སྨྲས་པ། ཟབ་མོའི་མཐར་ཐུག་གསང་བ་འདུས་པ་ཡི། །བསྟན་ལ་བཀའ་དྲིན་ཆེ་བའི་རྒྱ་བོད་ཀྱི། །མཁས་གྲུབ་ལོ་པཎ་བརྒྱུད་པར་བཅས་པ་ཡི། །རྣམ་ཐར་དྲན་པས་ལན་བརྒྱར་ཕྱག་བགྱིའོ། །སྔོན་ཚེ་སྐལ་བཟང་དཔྱོད་ལྡན་སྐྱེས་བུ་རྣམས། །སྐྱེ་བ་གཏན་གྱི་དོན་ཆེན་བསྒྲུབ་པའི་ཕྱིར། །ཚེ་འདིའི་ལས་ལ་ཇི་སྙེད་མི་སེམས་པར། །རྟག་ཏུ་དམ་ཆོས་དོན་གཉེར་ཁོ་ནས་བྲེལ། །དེང་སང་དུས་ཀྱི་ཆོས་པར་རློམ་པ་རྣམས། །འདིར་སྣང་སྲེད་པ་མི་སྐྱ་བས་ཀྱང་ཆེ། །དེས་ན་ལྟོ་རྒྱབ་ཕྱིད་ཕྱིར་མགོ་སྤུ་བྲེགས། །གོས་མདོག་བསྒྱུར་བ་ཙམ་ལ་ངོ་མཚར་ཅི། །རབ་བྱུང་བསྙེན་པར་རྫོགས་པར་ཁས་འཆེ་ཡང་། །འདུལ་ཆོས་རྒྱ་མཚོ་སློབ་པ་ལྟ་ཞོག་གི །ལྟུང་བ་སྡེ་ལྔའི་བླང་དོར་ཙམ་ཞིག་ཀྱང་། །མི་ཤེས་བཙུན་པར་རློམ་རྣམས་གད་མོའི་གནས། །སེམས་བསྐྱེད་ཆོ་གས་བྱང་ཆུབ་སེམས་བསྐྱེད་ནས། །ཕར་ཕྱིན་དབུ་མའི་གཞུང་ལུགས་ཆེ་བ་ལ། །ཐོས་བསམ་ལྟ་ཅི་བསླབ་བྱ་རགས་པ་ཡང་། །སྤང་བླང་མི་ཤེས་རྒྱལ་སྲས་འདི་རྣམས་མཚར། །བརྒྱུད་ལྡན་བླ་མར་སྨིན་བྱེད་དབང་ནོས་ཀྱང་། །བསྐྱེད་རྫོགས་མན་ངག་རྒྱུད་དོན་ཟབ་མོ་ལ། །ཇི་སྙམ་མི་སེམས་རྩ་ལྟུང་མིང་དོན་ལའང་། །རྨོངས་པའི་སྔགས་འཆང་འདི་དག་ཆེས་རབ་བླུན། །དེས་ན་དམ་པའི་ཆོས་ལ་ཞར་བྱུང་དང་། །དོན་མེད་ཚེ་འདིའི་དོན་ལ་ཨ་འཐས་པའི། །ཆོས་གཟུགས་རྣམས་ལ་བདག་གི་ལེགས་བཤད་གཏམ། །ལན་བརྒྱར་སྨྲས་ཀྱང་ཕན་པའི་སྐབས་མ་རྙེད། །འོན་ཀྱང་རང་ཉིད་ལས་འཕྲོ་བཟང་བའི་མཐུས། །གཞོན་ནུའི་དུས་ནས་སྐྱེས་ཆེན་གོང་མ་ཡི། །བསྟན་པ་སྤེལ་བའི་རྣམ་ཐར་མཐོང་བའི་ཚེ། །བཅོས་མིན་དང་འདོད་དད་པ་ཡང་ཡང་སྐྱེས། །དེ་ཕྱིར་བདག་དང་བདག་གི་དངོས་བརྒྱུད་ཀྱི། །སློབ་མ་ལས་འཕྲོ་ལྡན་པ་འགའ་རེ་ཙམ། །འབྱུང་བར་འགྱུར་སྙམ་དེ་དག་ལ་བརྟེན་ནས། །གསང་འདུས་བསྟན་པ་རྒྱས་ཕྱིར་ངས་འདི་བཤད། །དེ་ལྟར་དགོངས་ལ་བློ་གྲོས་མིག་ཅན་རྣམས། །གསང་འདུས་ཆོས་ཀུན་གསལ་བའི་ཉིན་བྱེད་ཀྱི། །ངོ་མཚར་བསྟན་བཅོས་འདི་དང་གྲོགས་གྱིས་ལ། །ཟབ་དང་རྒྱ་ཆེའི་དཔལ་ལྡན་འདུས་པ་ཡི། །ཆོས་རྒྱུན་བཞུགས་པའི་བླ་མ་མང་བསྟེན་ལ། །ཐོས་བསམ་བསྒོམ་པས་རང་རྒྱུད་སྨིན་བྱས་ནས། འཆད་རྩོད་རྩོམ་པས་གསང་འདུས་བསྟན་པའི་རྒྱུན། །ཡར་ངོའི་ཟླ་ལྟར་འཕེལ་ཞིང་རྒྱས་པར་མཛོད། །འདི་སྦྱར་དགེ་བས་བདག་ཅག་དཔོན་སློབ་རྣམས། །ཚེ་མཐར་ཕྱིན་ཞིང་བསམ་དོན་ཀུན་འགྲུབ་སྟེ། །སྤྱི་དང་བྱེ་བྲག་བསྟན་པ་རིན་ཆེན་འདི། །མི་ཉམས་དབྱར་མཚོ་བཞིན་དུ་འཕེལ་བར་ཤོག །དེ་རྒྱུན་བསྐལ་པར་རིགས་བརྒྱུད་དྲི་མེད་ཀྱིས། །རྒྱུན་དུ་སྐྱོང་ཞིང་བདག་ཅག་དཔོན་སློབ་རྣམས། །ནམ་ཞིག་ཚེ་འདིའི་སྣང་བ་ནུབ་མ་ཐག །མི་འབྲལ་ལྷན་ཅིག་བདེ་བ་ཅན་བགྲོད་ཤོག །ཅེས་དཔལ་གསང་བ་འདུས་པའི་དམ་པའི་ཆོས་བྱུང་བའི་ཚུལ་ལེགས་པར་བཤད་པ་གསང་འདུས་ཆོས་ཀུན་གསལ་བའི་ཉིན་བྱེད་ཅེས་བྱ་བ་འདི་ཡང་། འཇམ་མགོན་གྲུབ་པའི་འཁོར་ལོས་བསྒྱུར་བ་དཔལ་ས་སྐྱ་པ་ཆེན་པོ་བསོད་ནམས་དབང་པོའི་ཞལ་སྔ་ནས་དང་། ཡབ་རྗེ་སྦས་པའི་སངས་རྒྱས་སྔགས་འཆང་གྲགས་པའི་མཚན་ཅན། རིགས་ཐམས་ཅད་ཀྱི་ཁྱབ་བདག་རྗེ་བཙུན་བྱང་ཆུབ་ཀྱི་སེམས་རྡོ་རྗེ་རྒྱལ་བ་མུས་པ་ཆེན་པོ་སངས་རྒྱས་རྒྱལ་མཚན། སྤྲུལ་པའི་སྐུ་ལོ་ནས་སྤྱན་སྔ་རིན་པོ་ཆེ་ཀུན་དགའ་དོན་གྲུབ། མཁན་ཆེན་ཐམས་ཅད་མཁྱེན་པ་ངག་དབང་ཆོས་ཀྱི་གྲགས་པ་ལ་སོགས་ཏེ་ཡོངས་འཛིན་དགེ་བའི་བཤེས་གཉེན་བསླུ་མེད་ཀྱི་བླ་མ་དུ་མའི་ཞབས་སེན་རིན་པོ་ཆེ་དབང་གི་རྒྱལ་པོ་སྤྱི་བོའི་ཅོད་པཎ་དུ་འཛིན་པའི་སྐལ་བ་བཟང་པོ་ཅན་དཔལ་ས་སྐྱ་པ་ཤཱཀྱའི་དགེ་བསྙེན་མཁས་པཎྜི་ཏ་ཐེག་པ་མཆོག་གི་རྣལ་འབྱོར་པ་སྔགས་འཆང་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས་དཔལ་འདུས་པའི་ཆོས་འབྱུང་སྔ་ཕྱི་དུ་མ་དང་བླ་མ་སོ་སོའི་རྣམ་ཐར་ལ་བརྟེན་ནས་འཕགས་པའི་ཡུལ་ན་བྷ་ཝ་ར་ཞེས་པ། གངས་ཅན་གྱི་ཡུལ་དུ་དངོས་པོ་ཞེས་གྲགས་ཤིང་། རྒྱ་ནག་ལུགས་ལ་ཤིང་ཕོ་ཁྱིའི་ལོ། ཨུཏྟཱ་ར་ཕཱལྒུ་ནི་ཞེས་པ་དབོ་ཟླ་བའི་པི་ཏ་དེ་ཀཱ་ཞེས་པའམ། མིང་གཞན་དཀར་ཕྱོགས་ཞེས་ཡོངས་སུ་གྲགས་པའི་དུས་ཚེས་ཁྱད་པར་ཅན་དང་། ཤུ་ཀྲ་ཞེས་པ་རེ་གཟའ་པ་སངས་དང་། ཨུཏྟ་ར་ཕཱལྒུ་ནཱི་ཞེས་པ་སྐར་མ་བྲ་དང་། དྷྲི་ཏི་ཿཞེས་པ་སྦྱོར་བ་འཛིན་པ་དང་། བ་བམ་ཞེས་བྱེད་པ་གདབ་པ་དང་། བྲྀ་ར་བྷ་ཞེས་པ་ཁྱུ་མཆོག་གི་དུས་ལ་སྤྱོད་པའི་ཉིན། ཡོན་ཏན་རིན་པོ་ཆེ་དུ་མའི་འབྱུང་གནས་བོད་ཀྱི་རྡོ་རྗེ་གདན་དཔལ་ས་སྐྱའི་ཆོས་གྲྭ་ཆེན་པོའི་བཞི་ཐོག་བླ་བྲང་གི་ཚོམས་དམར་གྱི་ཆོས་ཀྱི་རྒྱལ་པོ་འཕགས་པ་རིན་པོ་ཆེའི་བཞུགས་ཁྲི་པདྨ་ཅན་གྱི་དྲུང་ག་ལ་བ་དེར་སྦྱར་བའི་ཡི་གེ་པ་ནི། རང་དང་ཉེ་བར་གནས་པའི་དགེ་སློང་རྡོ་རྗེ་འཛིན་པ་མདོ་སྔགས་རབ་འབྱམས་སྨྲ་བ་བསམ་གཏན་རྒྱ་མཚོ་ཞེས་བྱ་བའི་གསུང་རབ་ཀྱི་དོན་ལ་སྤྱོད་པའི་བློ་གྲོས་ཀྱིས་མིག་རབ་ཏུ་གསལ་བ་དེ་ཉིད་ཀྱི་དད་པ་དང་བརྩོན་འགྲུས་བླ་ན་མེད་པའི་སྒོ་ནས་ལེགས་པར་བགྱིས་སོ། །བསྟན་བཅོས་འདི་རྫོགས་པར་གྲུབ་པའི་ཉིན་ཁོ་ན་ལ། ཉང་སྟོད་རྐྱང་པོ་ལྷ་ཁང་ནས་ལོ་ཆེན་རིན་ཆེན་བཟང་པོའི་ཐུགས་དམ་འཁྲུལ་མེད་ཀྱི་གསང་འདུས་འཇམ་པའི་རྡོ་རྗེའི་དཀྱིལ་ཐང་རྒྱ་གར་གྱི་རི་མོ་དཔེ་བྲལ་ཞིག་དང་། རྣམ་རྒྱལ་ལྷ་དགུའི་བྲིས་ཐང་དེ་དང་འདྲ་བ་ངོ་མཚར་ཅན་ཞིག་སྟེ་གཉིས་རྩོལ་མེད་དུ་བྱུང་བས་ལེགས་ཚོགས་ཀྱི་རྟེན་འབྲེལ་རང་འགྲིག་ཏུ་བྱུང་བ་ཡིན་ནོ། །དཔལ་ལྡན་གསང་བ་འདུས་པའི་ཆོས་འབྱུང་འདི། །དཔལ་ལྡན་གདོང་བཞི་གཉན་པོ་ཁྱེད་ལ་གཏད། །དཔལ་ལྡན་འདུས་པའི་བཤད་སྒྲུབ་བསྟན་པའི་རྒྱུན། །དཔལ་ལྡན་ས་སྐྱར་སྲིད་མཐར་གནས་པར་མཛོད། །སྭསྟི་ཛ་ཡནྟུ།། །།
བཀྲ་ཤིས་རྒྱལ་བར་གྱུར་ཅིག།
།། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།

ཨ་མྱེས་ཞབས།
དཔལ་གསང་བ་འདུས་པའི་དམ་པའི་ཆོས་བྱུང་བའི་ཚུལ་ལེགས་པར་བཤད་པ།

:Rare Texts of the Sakya TraditionRa